KOŠICE. Polícia obvinila osem Slovákov a dvoch maďarských občanov z daňových podvodov za vyše 570.000 eur (17,2 milióna korún). K podvodom údajne dochádzalo prostredníctvom série fiktívnych obchodov, do ktorých bola podľa vyšetrovateľov zapojená aj jedna pracovníčka daňového úradu. ČTK o tom dnes informovala policajná hovorkyňa Jana Demjanovičová.
"Obvinení sa rôznym podielom viny zúčastnili minimálne na troch podvodných obchodoch, ktoré spočívali v realizovaní fiktívnych obchodov s rôznym tovarom," uviedla Demjanovičová. Členovia skupiny medzi sebou obchodovali napríklad s kozmetikou, dámskou spodnou bielizňou či koženými sedacími súpravami.
Za organizátora podvodu polícia považuje muža z Michaloviec. Pri protizákonnom získavaní preplatenia DPH mu údajne pomáhala aj pracovníčka pobočky Daňového úradu vo Veľkých Kapušanoch.
Daňové riaditeľstvo podľa jeho hovorcu Miroslava Dobáka pracovníčku vyradí zo štátnej služby, žena tak nebude môcť vykonávať daňové kontroly. Či úrad pracovníčku aj prepustí, bude závisieť od ďalších výsledkov vyšetrovania, dodal Dobák.
Polícia prípad sledovala aj s pracovníkmi Daňového riaditeľstva viac ako rok. Začiatkom týždňa vykonala viacero prehliadok domových a nebytových priestorov.
Obvineným hrozí podľa Demjanovičovej v prípade dokázania viny sedem až 12-ročné väzenie. Pracovníčka daňového úradu bola navyše obvinená aj z obzvlášť závažného zločinu zneužitia právomoci verejného činiteľa, za čo jej hrozí až 20-ročné väzenie.